<classify> Akizungumza na gazeti hili, kocha msaidizi wa Simba, Jackson Mayanja, amesema baada ya kuwapa wachezaji wao mapumziko mafupi baada ya mechi yao ya mwisho ya ligi dhidi ya Mwadui, jana asubuhi walifanya mazoezi na jioni walitarajia kwenda Morogoro, kwa ajili ya kambi ya siku mbili. Tunatarajia kukaa kwa siku mbili, Morogoro baada ya hapo tutakwenda Dodoma lengo ni kuwahi ili kuwapa nafasi wachezaji waweze kuzoea hali ya hewa na mazingira ya uwanja na kutimiza kile ambacho tumekikusudia ambacho ni ubingwa, alisema Mayanja.Kocha huyo alisema ukimtoa Mohamed Ibrahim MO mwenye kadi nyekundu wachezaji wengine wote wapo katika hali nzuri na wataondoka nao kuelekea Dodoma kwa ajili ya mchezo huo ambao wameupa umuhimu mkubwa baada ya kukosa ubingwa wa Ligi Kuu ya Tanzania Bara. Alisema mchezo huo pamoja na timu yao kuwa kwenye kiwango bora msimu huu, lakini mchezo wa fainali utakuwa mgumu kwa sababu Mbao ni timu nzuri na kitendo cha kuifunga Yanga na kubaki kwenye ligi ya msimu ujao kimewapa hamasa zaidi ya kutaka kufanya vizuri kwenye mchezo huo.Tunatarajia mchezo mgumu wa fainali kwa sababu Mbao siyo timu dhaifu pamoja na kwamba ni timu ndogo ukilinganisha na Simba lakini na sisi tumejipanga kutorudia tena makosa lengo ni kutwaa ubingwa ili tukashiriki michuano ya kimataifa, alisema Mayanja. Simba inakwenda Dododoma ikiwa inajivunia rekodi nzuri dhidi ya Mbao FC, ambapo katika mechi mbili walizocheza nayo kwenye ligi iliweza kushinda na kuchukua pointi sita, ingawa mchezo wa pili ilibidi kutumia uzoefu wake baada ya kutanguliwa kufungwa mabao mawili kipindi cha kwanza.  <topic>: MICHEZO 